Мсціслаў аказаўся на паўстагоддзя старэйшым, чым лічылася раней. Пра гэта паведаміў загадчык кафедры археалогіі і спецыяльных гістарычных дысцыплін Магілёўскага дзяржаўнага ўніверсітэта імя Аркадзя Куляшова доктар гістарычных навук, прафесар Ігар Марзалюк. Новую дату нараджэння горада ўдалося вызначыць спецыялістам Міністэрства лясной гаспадаркі, якія дэндрахраналагічным метадам даследавалі па гадавых кольцах драўніну перададзеных ім археолагамі драўляных фрагментаў самай старажытнай дубовай маставой. Ігар Марзалюк сцвярджае, што ўвесь горад быў пабудаваны паміж 1098 і 1101 гадамі: “Аб больш раннім паходжанні горада, чым паказвае летапісная крыніца, сведчаць, акрамя маставой, і іншыя драўляныя будынкі, якія датуюцца яшчэ больш раннім перыядам. Мсціслаў упершыню згадваецца ў летапісе пад 1156 годам як крэпасць на заходняй мяжы Смаленскага княства”.